text: Cimber på vej væk fra Sønderborg
  31 august 2011 kl. 09.27
  Det betrængte flyselskab har holdt en generalforsamling i København.  Det får Sydbanks senioranalytiker til at konkludere, at Cimber Sterling flytter til København.
  Analytiker Jacob Pedersen siger til Radio Syd, at det har en stor signal-værdi at flytte generalforsamlingen til København i stedet for Sønderborg, hvor den normalt finder sted. Det betyder, at Sønderborg ikke skal regne med at blive fremtidens hovedsæde for de nye ejere af Cimber Sterling.
  
  Fusion på vej
  Selskabet blev for nylig overtaget af den ukrainske milliarder Igor Kolomoysky. Han ejer i forvejen de svenske selskaber Skyways og City Airline, og Jacob Pedersen tror ifølge Radio Syd, at de tre selskaber bliver slået sammen til et.
   
  Hvis Cimber Sterling forlader Sønderborg, forsvinder der også en del arbejdspladser i Sønderborg Lufthavn. Men analytikeren i Sydbank er sikker på, at ruten Sønderborg-København også vil spille en stor rolle i den nye ejers forretnings-strategi.
  